„MONET BROKER“ a.d. Banja Luka

Jovana Dučića 25, Banja Luka

Tel: 051/345-600

mail@monetbroker.com

www.monetbroker.com

U skladu sa članom 5. i članom 13. stav (1) Zakona o preuzimanju akcionarskih društava Republike Srpske („Službeni glasnik RS" broj 65/08, 92/09, 59/13 i 19/19), članom 8. stav (1) i (2) Zakona o Investiciono-razvojnoj banci Republike Srpske („Službeni glasnik RS" broj 56/06, 28/13 i 63/24), a u vezi sa Odlukom Vlade Republike Srpske broj: 04-1-012-2-3902/24 od 26.12.2024. godine (u daljem tekstu Odluka Vlade), Fond za restituciju Republike Srpske a.d. Banja Luka, Vidovdanska broj 2, 78 000 Banja Luka, kao Ponudilac, objavljuje

**JAVNU PONUDU ZA PREUZIMANJE**

Akcionarima emitenta „LUTRIJA RS“ a.d. Banja Luka, Vuka Karadžića broj 2, Banja Luka, a kako slijedi:

1. Osnovni kapital emitenta „LUTRIJA RS“ a.d. Banja Luka (u daljem tekstu: Emitent) iznosi 2.275.983,00 KM, a podijeljen je na 2.275.983 redovnih (običnih) akcija, klase "A", nominalne vrijednosti 1,00 KM.
2. Ponudilac, Fond za restituciju Republike Srpske a.d. Banja Luka, na dan objave ovog obavještenja vlasnik je 150.414 akcija, odnosno 6,608749 % od ukupnog broja akcija sa pravom glasa u Skupštini emitenta.

Sa Ponudiocem, u smislu člana 31. stav (3) Zakona o preuzimanju akcionarskih društava Republike Srpske, članom 8. stav (1) i (2) Zakona o Investiciono-razvojnoj banci Republike Srpske, a u skladu sa Odlukom Vlade Republike Srpske, zajednički djeluje:

* Akcijski fond Republike Srpske a.d. Banja Luka, koji je na dan objave ovog obavještenja vlasnik je 1.955.947 akcija, odnosno 85,938559 % od ukupnog broja akcija

Ponudilac i lice koja sa Ponudiocem zajednički djeluje zajedno posjeduju 2.106.361 akcija Emitenta, što predstavlja 92,547308 % glasova u skupštini Emitenta ili 92,547308 % od ukupnog broja glasova.

1. Ponuda se daje svim akcionarima emitenta „LUTRIJA RS“ a.d. Banja Luka koji su vlasnici akcija koje daju pravo glasa u Skupštini emitenta. Ponudilac se obavezuje da će kupiti svaku akciju koja daje pravo glasa u Skupštini emitenta, pod propisanim uslovima i uslovima objavljenim u ovoj ponudi.
2. Za svaku akciju Ponudilac se obavezuje da će platiti iznos od 4,0204 KM. Ta cijena je utvrđena u skladu sa članom 15. stav (4b) tačka b) Zakona o preuzimanju akcionarskih društava Republike Srpske i predstavlja knjigovodstvenu vrijednost akcija s pravom glasa, utvrđenu na dan posljednjeg godišnjeg finansijskog izvještaja. Prosječnu ponderisanu cijenu akcija na berzi u posljednjih šest mjeseci prije nastanka obaveze za preuzimanje nije moguće utvrditi jer nije ispunjen kriterijum likvidnosti.
3. Ponudilac se obavezuje da će platiti cijenu navedenu u ovoj ponudi za sve deponovane akcije u roku od 10 (deset) dana od dana isteka roka važenja ove ponude. Plaćanje će se vršiti preko Nove Banke a.d. Banja Luka prenosom novčanih sredstava, sa namjenskog računa Ponudioca, na račune ili štedne knjižice akcionara koji su deponovali akcije.
4. Raspodjela deponovanih akcija u postupku preuzimanja Emitenta, vršiće se na sljedeći način:

* Fond za restituciju Republike Srpske a.d. Banja Luka, stiče 100,00 % od ukupnog broja deponovanih akcija;
* Akcijski fond Republike Srpske a.d. Banja Luka, stiče 0,00 % od ukupnog broja deponovanih akcija;

1. Berzanski posrednik Ponudioca je Brokersko-dilersko društvo „Monet broker“ a.d. Banja Luka, sa sjedištem u ulici Jovana Dučića 25, 78 000 Banja Luka.
2. Depozitar je Centralni registar hartija od vrijednosti a.d. Banja Luka, ul. Sime Šolaje 1, 78000, Banja Luka.
3. Rok važenja ove ponude za preuzimanje je 30 (trideset) dana od dana njenog objavljivanja u dnevnom listu „Glas Srpske“.
4. Akcionar koji želi da prihvati ovu ponudu dužan je da akcije koje su predmet iste deponuje kod depozitara, do isteka roka važenja ponude. Svoje akcije s pravom glasa akcionar deponuje tako da bilo kojem berzanskom posredniku ovlaštenom za poslovanje sa hartijama od vrijednosti daje potpisan nalog za prihvatanje ove ponude koji sadrži: podatke o ponudi za preuzimanje, podatke o akcionaru, podatke o akcijama koje se deponuju, podatke o bankovnom računu ili štednoj knjižici akcionara i potpis akcionara. Obrazac naloga za prihvatanje ponude za preuzimanje akcionar može preuzeti kod svih berzanskih posrednika ovlaštenih za poslovanje sa hartijama od vrijednosti. Akcionar ne može raspolagati akcijama koje je deponovao radi prihvatanja ponude. Istekom roka važenja ove ponude smatra se da je akcionar koji je deponovao akcije prihvatio ponudu. Akcionar može povući deponovane akcije tako da berzanskom posredniku daje potpisan nalog za odustajanje od ove ponude koji sadrži iste podatke kao i nalog za prihvatanje ponude. Akcionar može povući deponovane akcije samo u slučaju objavljivanja konkurentske ponude za preuzimanje ili ako Ponudilac ne plati akcije u roku za plaćanje navedenom u ovoj ponudi. Povlačenje deponovanih akcija smatraće se odustankom akcionara od prihvatanja ove ponude. Akcionar se ne može odreći prava na povlačenje deponovanih akcija.
5. Planovi, ciljevi i namjere Ponudioca: Ponudilac nema namjeru mijenjati osnovnu djelatnost Društva. Namjerava nastaviti sa priređivanjem igara na sreću. Cilj je nastavak sprovođenja strateških ciljeva Društva, promocije elektronskih igara na sreću i ostvarivanje boljeg položaja na tržištu kroz privlačenje većeg broja novih korisnika. Praćenje trendova i noviteta u ovoj djelatnosti, u vidu uvođenja novih igara na sreću kada se za to steknu uslovi, jesu neki od dugoročnih planova. Ponudilac nema namjeru mijenjati sjedište društva, a broj zaposlenih će se kretati zavisno od obima poslovanja.
6. Ponudilac neće kupiti akcije emitenta s pravom glasa na kojima je zasnovan teret (založno pravo, pravo plodouživanja, zabrana raspolaganja i drugi tereti).
7. Ponudilac snosi sve troškove koji proizilaze iz ponude, bez obzira na rezultate preuzimanja, osim troškova prihvatanja ponude za preuzimanje, koje snose akcionari koji su prihvatili ponudu.
8. Za istinitost, tačnost i potpunost podataka objavljenih u ponudi za preuzimanje odgovorna su sva lica koja su učestvovala u izradi ili pripremi ponude za preuzimanje.
9. Za štetu koja je nastala zbog neistinitih, netačnih i nepotpunih podataka u ponudi za preuzimanje solidarno odgovaraju sva lica iz prethodne tačke.
10. Za sve dodatne informacije i objašnjenja o Javnoj ponudi i načinu deponovanja akcija radi prihvatanja ponude i načinu isplate ponuđene cijene, obratite se Brokersko-dilerskom društvu „MONET BROKER“ a.d. Banja Luka na telefon: +387 51 345 600, fax: +387 51 345 601.

Ponudilac

Fond za restituciju Republike Srpske a.d. Banja Luka

zastupan po punomoćniku:

„MONET BROKER“ a.d. Banja Luka